Document ID: 32014R0038

NARIADENIE EURÓPSKEHO PARLAMENTU A RADY (EÚ) č. 38/2014
z 15. januára 2014,
ktorým sa menia určité nariadenia týkajúce sa spoločnej obchodnej politiky, pokiaľ ide o udelenie delegovaných a vykonávacích právomocí na účely prijímania určitých opatrení
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 207 ods. 2,
so zreteľom na návrh Európskej komisie,
po postúpení návrhu legislatívneho aktu národným parlamentom,
konajúc v súlade s riadnym legislatívnym postupom (1),
keďže:
(1)
V niekoľkých základných nariadeniach týkajúcich sa spoločnej obchodnej politiky sa stanovuje, že akty sa majú prijímať na základe postupov stanovených v rozhodnutí Rady 1999/468/ES (2).
(2)
S cieľom zabezpečiť konzistentnosť s ustanoveniami zavedenými Lisabonskou zmluvou je potrebné vykonať prieskum platných právnych predpisov, ktoré pred nadobudnutím platnosti Lisabonskej zmluvy neboli prispôsobené regulačnému postupu s kontrolou. V určitých prípadoch je vhodné také právne predpisy zmeniť tak, aby boli Komisii udelené delegované právomoci podľa článku 290 Zmluvy o fungovaní Európskej únie (ZFEÚ). V niektorých prípadoch je tiež vhodné uplatniť určité postupy ustanovené v nariadení Európskeho parlamentu a Rady (EÚ) č. 182/2011 (3).
(3)
Preto by sa mali zodpovedajúcim spôsobom zmeniť tieto nariadenia:
-
nariadenie Rady (EHS) č. 3030/93 (4),
-
nariadenie Rady (ES) č. 517/94 (5),
-
nariadenie Komisie (ES) č. 953/2003 (6),
-
nariadenie Rady (ES) č. 673/2005 (7),
-
nariadenie Rady (ES) č. 1528/2007 (8),
-
nariadenie Rady (ES) č. 55/2008 (9),
-
nariadenie Rady (ES) č. 1340/2008 (10).
(4)
S cieľom zabezpečiť právnu istotu by postupy prijímania opatrení, ktoré sa začali, ale neboli ukončené pred nadobudnutím účinnosti tohto nariadenia, nemali byť týmto nariadením dotknuté,
PRIJALI TOTO NARIADENIE:
Článok 1
Nariadenia uvedené v prílohe k tomuto nariadeniu sa týmto menia v súlade s touto prílohou.
Článok 2
Odkazy na ustanovenia nariadení uvedených v prílohe k tomuto nariadeniu sa považujú za odkazy na uvedené ustanovenia v znení zmenenom týmto nariadením.
Článok 3
Týmto nariadením nie sú dotknuté postupy prijímania opatrení stanovené nariadeniami uvedenými v prílohe k tomuto nariadeniu, ktoré sa začali, ale neboli ukončené pred nadobudnutím účinnosti tohto nariadenia.
Článok 4
Toto nariadenie nadobúda účinnosť tridsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 15. januára 2014

Labels: 10
3
15